CELEX: 62012TN0354
Language: fi
Date: 2012-08-03 00:00:00
Title: Asia T-354/12: Kanne 3.8.2012 — Afepadi ym. v. komissio

29.9.2012   
            
            
               FI
            
            
               Euroopan unionin virallinen lehti
            
            
               C 295/30
            
         Kanne 3.8.2012 — Afepadi ym. v. komissio
   (Asia T-354/12)
   2012/C 295/54
   Oikeudenkäyntikieli: espanja
   
      Asianosaiset
   
   
      Kantajat: Asociación Española de Fabricantes de Preparados alimenticios especiales, dietéticos y plantas medicinales (Afepadi) (Barcelona, Espanja), Elaborados Dietéticos, SA (Espanja), Nova Diet, SA (Burgos, Espanja), Laboratorios Vendrell, SA (Espanja), Ynsadiet, SA (Madrid, Espanja) (edustaja: asianajaja P. Velázquez Gonzáles)
   
      Vastaaja: Euroopan komissio
   
      Vaatimukset
   
   Kantajat vaativat unionin yleistä tuomioistuinta
   
               —
            
            
               kumoamaan komission asetuksen (EU) N:o 432/2012 johdanto-osan 11, 14 ja 17 perustelukappaleen, koska ne vahingoittavat vakavasti kantajien intressejä
            
         
               —
            
            
               toteamaan oikeusvarmuuden vuoksi, että parlamentin ja neuvoston asetuksen (EY) N:o 1924/2006 13 artiklassa lueteltujen terveysväitteiden hylkäämisen on perustuttava säädökseen
            
         
               —
            
            
               velvoittamaan Euroopan komissio korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Komissio antoi 16.5.2012 asetuksen (EU) N:o 432/2012 muiden kuin sairauden riskin vähentämiseen ja lasten kehitykseen ja terveyteen viittaavien elintarvikkeita koskevien sallittujen terveysväitteiden luettelosta. (1) Kyseisellä asetuksella pannaan täytäntöön elintarvikkeita koskevista ravitsemus- ja terveysväitteistä 20.12.2006 annettu Euroopan parlamentin ja neuvoston asetus (EY) N:o 1924/2006. (2)
   
   Kanteensa tueksi kantajat väittävät, että oikeusvarmuuden periaatetta on loukattu.
   Kantajat väittävät tähän liittyen, että tehdystä työstä huolimatta asetuksen (EY) N:o 1924/2006 13 artiklan 3 kohdassa vahvistettua komission tehtävää hyväksyä yhteisön luettelo sallituista väitteistä ei ole suoritettu kokonaisuudessaan, koska kaikkiin EFSAn arvioitavaksi toimitettuihin terveysväitteisiin liittyen ei ole tehty lupapäätöstä. Useat väitteet on näin ollen edelleen arvioitava ensimmäistä kertaa tai ne on arvioitava tyhjentävämmin, ja näihin kuuluvat väitteet kasviperäisistä aineista, joita kantajat käyttävät tavanomaisesti elintarvikkeissaan.
   Tällä tavoin elintarviketuotannon toimijat ja kasviperäisten aineiden käyttäjät tietävät varmasti, mitkä ovat terveysväitteet, jotka perustuvat yleisesti hyväksyttyyn tieteelliseen näyttöön (222 jo hyväksyttyä terveysväitettä) ja joita voidaan käyttää niiden tuotteissa. Ne eivät kuitenkaan ole saaneet samalla tavoin (asetuksella) tietoa niiden väitteiden tilasta, jotka eivät ole hyväksyttyjen väitteiden luettelossa, eli odottavatko ne arviointia vai edellyttävätkö ne lisäarviointia, onko ne hylätty, myönnetäänkö niille lupa vai ei ja milloin tai millä aikavälillä.
   
      (1)  EUVL L 136, s. 1
   
      (2)  EUVL L 404, s. 9